SKRIFTLIG FORESPØRGSEL P-0213/03

af Elspeth Attwooll (ELDR) til Kommissionen

(27. januar 2003)

Om: Beskyttelse af Darwin Mounds

Darwin Mounds, som blev opdaget i 1998, er en enestående samling rev af koldtvandskoraller, beliggende ca. 185 km NV for Cape Wrath i Skotland. Disse koralrev er i bestandig fare for at blive ødelagt af dybvandstrawling, som er blevet udpeget som den største trussel mod at de forbliver intakte. Disse rev har været tusinder af år om at vokse frem, og enhver skade forårsaget af dybvandstrawling kan vise sig at være nærmest umulig at genoprette. Der er behov for handling nu og her for at beskytte dem.

Den britiske regering er i færd med formelt at udlægge området som særligt bevaringsområde og har underrettet Kommissionen herom. Denne proces har dog allerede varet, og risikerer fortsat at vare, en rum tid på grund af diverse tekniske og juridiske spørgsmål. Med den fart tingene lige nu bevæger sig, og i betragtning af den værste trussel hele tiden er virksom, risikerer man, at der ikke er nogen rev tilbage, når området engang bliver udlagt.

Selv efter en udlægning som særligt bevaringsområde vil Kommissionen være ansvarlig for styringen af fiskeaktiviteterne under den fælles fiskeripolitik i området, som skal indgå i forvaltningsplanen for det særlige bevaringsområde. Det synes kun at være logisk, at Kommissionen øjeblikkelig træffer foreløbige nødforanstaltninger for at begrænse fiskeriet med det formål at beskytte dette vigtige levested. Hvad foretager Kommissionen sig netop nu, i lyset af den forestående udlægning som særligt bevaringsområde, for at standse de skader, dybvandstrawlingen forårsager?

Svar afgivet på Kommissionens vegne af Franz Fischler

(14. februar 2003)

Det synes uhensigtsmæssigt, at Kommissionen på fællesskabsniveau træffer foranstaltninger i enkelttilfælde vedrørende særlig beskyttelse af visse marine områder, der i fremtiden eventuelt bliver udpeget som særligt bevaringsområde under habitatdirektivet(1). Et sådant initiativ ville være endnu mere tvivlsomt, hvis det skyldtes en forsinkelse af de nationale foranstaltninger på grund af tekniske og juridiske overvejelser. Dette betyder imidlertid ikke, at spørgsmålet ikke kan tages op på fællesskabsniveau i andre stadier af processen.

Da fiskeriforvaltning har stor betydning for den fremtidige bevarelse af sådanne marine områder, vil et officielt forslag fra Det Forenede Kongerige (UK) om, at Darwin Mounds skal omfattes af Natura 2000, sandsynligvis give anledning til, at der stilles krav om yderligere foranstaltninger med EU's deltagelse i forbindelse med beskyttelsen af disse områder mod trusler fra aktiviteter såsom fiskeri, der falder ind under EU's beføjelser.

Endvidere er Kommissionen rede til at overveje enhver begrundet anmodning fra den engelske regering, der ville kunne retfærdiggøre nødforanstaltninger fra Kommissionens side på grundlag af de muligheder, der er omhandlet i artikel 7 i Rådets forordning (EF) nr. 2371/2002 om den fælles fiskeripolitik(2). En sådan nødforanstaltning kan dog ikke vare længere end i seks måneder (med mulighed for bare én forlængelse med højst seks måneder).

Kommissionen ser frem til, at den fra 2003 vil få adgang til videnskabelige oplysninger på et bredere europæisk grundlag, der i et senere stadie ville kunne anvendes som støtte til forslag om forvaltningen af dybhavsfiskeri, eventuelt ved hjælp af lokale indsatskontrolforanstaltninger, lukkede områder eller forslag til, hvordan fiskeriets påvirkning af miljøet kan begrænses i overensstemmelse med artikel 4 i samme forordning.

(1) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.

(2) Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik, EFT L 358 af 31.12.2002.